**OSEBNA PREDSTAVITEV ČLANICE**

Rebeka Rudolf je bila rojena leta 1969 v Slovenj Gradcu. Po uspešno zaključeni diplomi na univerzitetnem študiju Fakultete za strojništvo (1992) je nadaljevala z magistrskim (do 1997) in doktorskim študijem (do 2002) v okviru programa "Mladi raziskovalci", ki ga je zaključila z zagovorom doktorske disertacije *Notranja oksidacija diskontinuirnih kompozitov iz sistema Cu-C,* za katero je dobila znanstveno nagrado Pomurja 2002 za najboljše doktorsko delo. Od leta 1993 je zaposlena na Fakulteti za strojništvo – Inštitut za tehnologijo materialov Univerze v Mariboru. Leta 2002 ji je bil dodeljen naziv višja raziskovalka, naslednje leto pa asistentka z doktoratom. Leta 2006 se je dopolnilno zaposlila v Zlatarni Celje d. o. o., kjer je še danes vodja razvoja in vodja raziskovalne skupine Razvojna skupina ZC. Leta 2012 so ji na UM podelili naziv višjega znanstvenega sodelavca ter naziv docentke. V letu 2017 je bila izvoljena v znanstveno svetnico in v izredno profesorico na UM. Tam deluje na področju tehniških ved, in sicer prvenstveno na Proizvodnih tehnologijah in sistemih, kjer se ukvarja z izdelavo naprednih materialov, nanotehnologijo, visokotemperaturno oksidacijo, reakcijami v materialu v trdnem stanju, s procesiranjem tehnologij ter razvojem novih biomaterialov.